Javaslat A TANÁCS RENDELETE egyes mezőgazdasági és ipari termékek tekintetében a közös vámtarifában rögzített autonóm vámtételek felfüggesztéséről és az 1344/2011/EU rendelet hatályon kívül helyezéséről /* COM/2013/0776 final - 2013/0384 (NLE) */





INDOKOLÁS 1. A JAVASLAT HÁTTERE A Bizottság az autonóm vámtételek felfüggesztéséről szóló új alaprendelet kidolgozására tesz javaslatot. Ez azért vált szükségessé, mert a 2011. december 19-i 1344/2011/EU tanácsi rendeletet négy alkalommal módosították, és a halászati termékek már nem tartoznak e rendelet hatálya alá. Az átláthatóság érdekében ezért indokolt az említett rendeletet hatályon kívül helyezni, és azt e javaslattal felváltani. Az e rendeletben meghatározott termékeket jelenleg nem vagy nem megfelelő mennyiségben állítják elő az Unióban, ezért azzal, hogy a vállalkozások bizonyos ideig alacsonyabb költségek mellett szerezhetik be készleteiket, élénkíteni lehetne a gazdasági tevékenységet az Unión belül, és elsősorban a szóban forgó vállalkozások foglalkoztatottságának fenntartásával vagy munkahelyteremtéssel, valamint infrastruktúrájuk korszerűsítésével növelni lehetne azok versenyképességét. E tekintetben hangsúlyozni kell, hogy a vámfelfüggesztési rendelkezések alapján behozott áruk az Unión belül szabad mozgást élveznek, ennek értelmében a vám felfüggesztésének engedélyezését követően annak előnyeit bármely tagállam bármely piaci szereplője jogosult élvezni. Mivel az autonóm vámfelfüggesztések kivételt képeznek a közös vámtarifa általános rendelkezései alól – a rendelkezésektől való valamennyi eltéréshez hasonlóan – rendszeresen (legalább ötévente) ellenőrzésnek és felülvizsgálatnak kell alávetni őket. Ez nem zárhatja ki bizonyos intézkedések idő előtti hatályon kívül helyezését, ha már nem érdeke az Uniónak a közös vámtarifában rögzített autonóm vámtételek felfüggesztésének fenntartása, illetve a technikai fejlődés és a piaci gazdasági folyamatok vagy a megváltozott körülmények ezt indokolttá teszik. Amennyiben a kötelező felülvizsgálat alapján a Bizottság úgy ítéli meg, hogy bizonyos termékek tekintetében a vámfelfüggesztéseket módosítani kell vagy azok létjogosultsága nem indokolt, az I. mellékletben szereplő lista módosítására vonatkozó javaslatot terjeszt a Tanács elé. A csatolt javaslat 1. melléklete tartalmazza azokat a termékeket, amelyek vonatkozásában a legutóbb a 626/2013/EU rendelettel módosított 1344/2011/EU tanácsi rendelet már felfüggesztette a vámokat, valamint számos olyan mezőgazdasági és ipari terméket, amelyek vámfelfüggesztésének felülvizsgálatára a rendelet utolsó módosítását követően került sor. Szükségesnek bizonyult arról is rendelkezni, hogy nemcsak az importálni kívánt érintett termék kg-ban vagy tonnában kifejezett tömegét, hanem bizonyos termékek importja esetében a vonatkozó kiegészítő mértékegységeket is fel kell tüntetni a szabad forgalomba bocsátáshoz benyújtott vámáru-nyilatkozatban. Így a csatolt javaslat II. melléklete tartalmazza a megfelelő kiegészítő mértékegységeket is tartalmazó termékkódok jegyzékét. A Bizottság a gazdasági vámkérdésekkel foglalkozó csoport (ETQG) segítségével megvizsgálta a tagállamok által a közös vámtarifában rögzített autonóm vámtételek ideiglenes felfüggesztésére vonatkozóan benyújtott valamennyi új kérelmet. A felfüggesztésre irányuló új kérelmeket az autonóm vámtételek felfüggesztéséről és a kontingensekről szóló bizottsági közleményben (lásd: HL C 363., 2011.12.13., 6. o.) meghatározott feltételek figyelembe-vételével vizsgálták meg. A javaslat összhangban van a kereskedelem-, a vállalkozás- és a fejlesztéspolitikával, valamint a külkapcsolatokra vonatkozó politikával. E javaslat nem érinti hátrányosan az EU-val kötött preferenciális kereskedelmi megállapodások előnyeit élvező országokat (például az általános preferenciarendszerbe bevont országokat, az AKCS-országokat, valamint a tagjelölt és lehetséges tagjelölt országokat). 2. AZ ÉRDEKELTEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI Konzultációra került sor a gazdasági vámkérdésekkel foglalkozó csoporttal, amely az egyes tagállamok illetékes hatóságainak képviselőiből áll. Az összes felsorolt felfüggesztés a csoport keretében folytatott egyeztetések során létrejött megállapodások, illetőleg kompromisszumok eredménye. Visszafordíthatatlan következményekkel járó, lehetséges komoly kockázatokról nem történt említés. E javaslat szolgálatközi konzultációs eljárásnak tárgyát képezte, és a Tanács általi elfogadása után ki fogják hirdetni az Európai Unió Hivatalos Lapjában. 3. A JAVASLAT JOGI ELEMEI E rendeletjavaslat jogalapja az Európai Unió működéséről szóló szerződés 31. cikke. A javaslat az Unió kizárólagos hatáskörébe tartozik. A javaslat megfelel az arányosság elvének, mivel a benne foglalt intézkedések összhangban vannak a külkereskedelemben részt vevő gazdasági szereplőkre vonatkozó eljárások egyszerűsítésével kapcsolatos alapelvekkel, valamint a Bizottságnak az autonóm vámtételek felfüggesztéséről és az autonóm vámkontingensekről szóló közleményével (HL C 363., 2011.12.13., 6. o.). Az Európai Unió működéséről szóló szerződés 31. cikke értelmében az autonóm vámtételek felfüggesztését és az autonóm vámkontingenseket a Bizottság javaslata alapján a Tanács minősített többséggel hagyja jóvá, ezért a legmegfelelőbb eszköz a rendeleti úton történő szabályozás. 4. KÖLTSÉGVETÉSI HATÁSOK A vámbevétel-kiesés összege megközelítőleg összesen 86 millió EUR évente. A költségvetés tradicionális saját forrásaira gyakorolt hatás éves szinten -64,5 millió EUR (75 % x 86 millió EUR évente). 2013/0384 (NLE) Javaslat A TANÁCS RENDELETE egyes mezőgazdasági és ipari termékek tekintetében a közös vámtarifában rögzített autonóm vámtételek felfüggesztéséről és az 1344/2011/EU rendelet hatályon kívül helyezéséről AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 31. cikkére, tekintettel az Európai Bizottság javaslatára, mivel: (1) Az Unión belül az I. mellékletben meghatározott mezőgazdasági és ipari termékeket jelenleg nem vagy nem megfelelő mennyiségben állítják elő, ennek következtében nem elégítik ki az Unió felhasználóiparának igényeit. (2) Az Unió érdeke ezért a közös vámtarifa e termékekre vonatkozó autonóm vámtételeinek részleges vagy teljes felfüggesztése. (3) Az 1344/2011/EU tanácsi rendeletet[1] számos alkalommal módosították. Sőt, az 1220/2012/EU tanácsi rendelettel[2] történt módosításakor kikerültek a halászati termékek a rendelet hatálya alól. Az átláthatóság érdekében ezért ezt a rendeletet teljes egészében új rendelettel kell felváltani. (4) A közös vámtarifa egyes mezőgazdasági és ipari termékekre vonatkozó autonóm vámtételeinek felfüggesztéséről szóló rendeletek a korábbi intézkedéseket nagymértékben megújították. Az érintett intézkedések végrehajtásának ésszerűsítése érdekében tehát helyénvaló nem korlátozni e rendelet érvényességi idejét, mivel annak hatálya módosítható, és e rendelet mellékletébe a termékek tanácsi rendelet útján bekerülhetnek, vagy onnan elhagyhatók. (5) Átmeneti jellegüknél fogva az e rendelet I. mellékletében felsorolt vámfelfüggesztéseket rendszeres időközönként, legkésőbb a listára kerülésüket vagy megújításukat követő öt éven belül felül kell vizsgálni. Amennyiben továbbá a technikai fejlődésnek köszönhetően, vagy a megváltozott körülmények és piaci gazdasági folyamatok eredményeként az Uniónak többé nem érdeke a vámtételek felfüggesztésének fenntartása, a Bizottság által a saját maga kezdeményezésére, vagy egy vagy több tagállam kérésére lefolytatott felülvizsgálat alapján tett javaslat eredményeként azok bármikor megszüntethetők. (6) Az I. mellékletben felsorolt bizonyos termékekre vonatkozó statisztikák gyakran darabban, négyzetméterben (m2), vagy a tömegtől eltérő más mértékegységben szerepelnek. Ugyanakkor a 2658/87/EGK tanácsi rendelet[3] I. mellékletében szereplő Kombinált Nómenklatúra nem tartalmaz ilyen kiegészítő mértékegységeket. Ezért arról is szükséges rendelkezni, hogy nemcsak az importálni kívánt érintett termék kg-ban vagy tonnában kifejezett tömegét, hanem az érintett termékek importja esetében a vonatkozó kiegészítő mértékegységeket is fel kell tüntetni a szabad forgalomba bocsátáshoz benyújtott vámáru-nyilatkozatban. (7) Mivel az e rendeletben megállapított felfüggesztéseknek 2014. január 1-jén hatályba kell lépniük, ezt a rendeletet ugyanezen időponttól kell alkalmazni, és annak az Európai Unió Hivatalos Lapjában való kihirdetésével haladéktalanul hatályba kell lépnie. (8) Az arányosság elvének megfelelően az uniós ipar versenyképességének javítására, valamint az iparban foglalkoztatottak létszámának fenntartására, a munkahelyteremtésre és az ipari szerkezet korszerűsítésére vonatkozó alapvető célkitűzések eléréséhez szükséges és helyénvaló rendelkezni a közös vámtarifában az I. mellékletben meghatározott termékekre vonatkozóan rögzített vámtételek felfüggesztésének szabályairól. E rendelet az Európai Unióról szóló szerződés 5. cikkének (4) bekezdésével összhangban nem lépi túl a célkitűzések eléréséhez szükséges mértéket, ELFOGADTA EZT A RENDELETET: 1. cikk A közös vámtarifának az I. mellékletben felsorolt mezőgazdasági és ipari termékekre vonatkozó autonóm vámtételei felfüggesztésre kerülnek. 2. cikk (1) A Bizottság bármikor felülvizsgálhatja a mellékletben feltüntetett termékekre vonatkozó vámfelfüggesztéseket, az alábbi esetekben: a) saját kezdeményezésére; b) a tagállamok kérésére. (2) A Bizottság az I. mellékletben meghatározott évben felülvizsgálja az egyes vámtételek felfüggesztését. 3. cikk Amennyiben olyan termékek esetében nyújtanak be szabad forgalomba bocsátásra irányuló kérelemre vonatkozó nyilatkozatot, amelyek a II. mellékletben szereplő KN-kódok vagy TARIC-kódok alá tartoznak, a II. mellékletben szereplő kiegészítő mértékegységet is fel kell tüntetni a nyilatkozat megfelelő mezőjében. 4. cikk Az 1344/2011/EU rendelet hatályát veszti. 5. cikk Ez a rendelet az Európai Unió Hivatalos Lapjában való kihirdetésének napján lép hatályba. Ezt a rendeletet 2014. január 1-jétől kell alkalmazni. Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, -án/-én. a Tanács részéről az elnök PÉNZÜGYI KIMUTATÁS A KIZÁRÓLAG A BEVÉTELI OLDALRA KORLÁTOZOTT KÖLTSÉGVETÉSI HATÁSSAL JÁRÓ JAVASLATOKHOZ 1. A JAVASLAT CÍME: Egyes mezőgazdasági és ipari termékek tekintetében a közös vámtarifában rögzített autonóm vámtételek felfüggesztéséről szóló tanácsi rendeletjavaslat 2. KÖLTSÉGVETÉSI TÉTELEK: Alcím és jogcímcsoport: 12. alcím, 120. jogcímcsoport A 2014. évben a költségvetésben szereplő összeg: 18 086 400 000 EUR (DB 2014) 3. PÉNZÜGYI HATÁS: ¨ A javaslatnak nincs pénzügyi hatása X A javaslatnak nincs pénzügyi hatása a kiadásokra, csupán a bevételekre, a következők szerint: Költségvetési tétel || Bevétel[4] || || [év: 2014 – 2018] 120. cikk || A saját forrásokra gyakorolt hatás || || - 64 500 000 EUR (évente) 4. CSALÁS ELLENI INTÉZKEDÉSEK Az e tanácsi rendeletben szereplő termékek közül néhány esetében a meghatározott célú felhasználás ellenőrzése a Közösségi Vámkódex végrehajtására vonatkozó rendelkezések megállapításáról szóló 2454/93/EGK bizottsági rendelet 291–300. cikke szerint fog történni. 5. EGYÉB MEGJEGYZÉSEK Ez a rendelet az 1344/2011/EU tanácsi rendelet helyébe lép. A meglévő rendelet mellékletében feltüntetett 1792 terméksor utáni, be nem szedett vámoknak a 2013-as év első félévének tényleges adatai alapján becsült összege 2013-ban összesen 1040 millió EUR. Ezt az összeget az autonóm vámfelfüggesztések hatálya alá tartozó termékek 2013. évi behozatalának teljes értékére vonatkozó, az Eurostat Comext által szolgáltatott adatok alapján számították ki, amelyet megszoroztak az egyes vámsorokra megállapított, a közös vámtarifában rögzített vámtételek értékvámjával. A fenti összeg nem tartalmazza az azon termékek utáni, be nem szedett vámtételeket, amelyek tekintetében a felfüggesztések e rendelet hatálybalépését és az 1344/2011/EU tanácsi rendelet hatályvesztését követően megszűnnek. Az említett vámfelfüggesztés alá eső terméksorokon kívül e javaslat 130 olyan új terméksort tartalmaz, amelyek esetében a vámtételek felfüggesztése indokolt. Az e felfüggesztéseknek megfelelő, be nem hajtott vám a kérelmező tagállamok előrejelzései alapján számítva mintegy évi 48 millió EUR-t tesz ki. Az előző évekre vonatkozó meglévő statisztikai adatok alapján ugyanakkor úgy tűnik, hogy ezt az összeget növelni kell egy 1,8-ra becsült átlagos szorzótényezővel az ugyanezen felfüggesztéseket alkalmazó más tagállamokba történő behozatal figyelembevétele érdekében. Ez azt jelenti, hogy a vámbevétel-kiesés mintegy 86 millió EUR/év lesz. Az e javaslat mellékletében felsorolt felfüggesztéseknek megfelelő, be nem szedett vámtételek a kérelmező tagállamba 2014 és 2018 között történő várható behozatalok alapján számítva tehát 1 126 millió EUR évente. Az intézkedés becsült költsége A tradicionális saját forrásokban a jelen rendelet miatt mutatkozó vámbevétel-kiesési hatás (a beszedési költségek levonása után) a következőképpen becsülhető: 86 x 75 % = 64,5 millió EUR évente a 2014.1.1. és 2018.12.31. közötti időszakban. A tradicionális saját forrásokban mutatkozó bevételkiesést a GNI-alapú tagállami hozzájárulásokból kell ellentételezni. [1] A Tanács 2011. december 19-i 1344/2011/EU rendelete egyes mezőgazdasági, halászati és ipari termékek tekintetében a közös vámtarifában rögzített autonóm vámtételek felfüggesztéséről és az 1255/96/EK rendelet hatályon kívül helyezéséről (HL L 349., 2011.12.13., 1. o.). [2] A Tanács 2012. december 3-i 1220/2012/EU rendelete az uniós feldolgozók egyes halászati termékekkel való ellátásának 2013 és 2015 közötti időszakra történő biztosítását szolgáló kereskedelmi vonatkozású intézkedésekről, valamint a 104/2000/EK és az 1344/2011/EU rendelet módosításáról (HL L 349., 2012.12.19., 4. o.). [3] A Tanács 1987. július 23-i 2658/87/EGK rendelete a vám- és a statisztikai nómenklatúráról, valamint a Közös Vámtarifáról (HL L 256., 1987.9.7., 1. o.). [4] A hagyományos saját források (mezőgazdasági vámok, cukorlefölözések, vámok) tekintetében nettó összegeket kell megadni, azaz a bruttó összegekből le kell vonni a 25 %-os beszedési költségeket.